Document ID: 32007D0561

ROZHODNUTIE KOMISIE
z 2. augusta 2007,
ktorým sa schvaľuje zmena a doplnenie programu eradikácie brucelózy hovädzieho dobytka v Taliansku na rok 2007 schváleného rozhodnutím 2006/875/ES, pokiaľ ide o brucelózu hovädzieho dobytka v Caserte v regióne Kampánia
[oznámené pod číslom K(2007) 3692]
(2007/561/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 24 ods. 6,
keďže:
(1)
V rozhodnutí 90/424/EHS sa stanovuje možnosť finančného príspevku Spoločenstva na národné programy eradikácie, kontroly a monitorovania chorôb zvierat a zoonóz uvedených v prílohe k uvedenému rozhodnutiu vrátane brucelózy hovädzieho dobytka.
(2)
V rozhodnutí Komisie 2006/875/ES z 30. novembra 2006, ktorým sa schvaľujú programy na eradikáciu a monitorovanie chorôb zvierat, určitých PSE a na prevenciu zoonóz, predložené členskými štátmi na rok 2007 (2), sa schválil program eradikácie brucelózy hovädzieho dobytka predložený Talianskom na obdobie od 1. januára 2007 do 31. decembra 2007.
(3)
Situácia, pokiaľ ide o brucelózu hovädzieho dobytka v Kampánii, a najmä v provincii Caserta, vyvoláva obavy, na čo poukázalo Taliansko v prezentácii v Stálom výbore pre potravinový reťazec a zdravie zvierat 5. a 6. marca 2007.
(4)
Taliansko preto teraz predložilo Komisii špeciálny plán kontroly eradikácie brucelózy hovädzieho dobytka v Caserte najmä vrátane špecifických posilnených opatrení, pokiaľ ide o identifikáciu zvierat a vakcináciu.
(5)
Opatrenia navrhnuté Talianskom spĺňajú požiadavky veterinárnych právnych predpisov Spoločenstva, a najmä kritériá Spoločenstva súvisiace s eradikáciou brucelózy hovädzieho dobytka.
(6)
Špeciálny plán kontroly eradikácie brucelózy hovädzieho dobytka v Caserte by sa preto mal schváliť ako súčasť programu eradikácie brucelózy hovädzieho dobytka v Taliansku na rok 2007.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Špeciálny plán kontroly eradikácie brucelózy hovädzieho dobytka v Caserte, predložený Talianskom 7. júna 2007, sa týmto schvaľuje na obdobie od 1. júla 2007 do 31. decembra 2007.
Tento špeciálny plán kontroly sa zahrnie do programu eradikácie brucelózy hovädzieho dobytka v uvedenom členskom štáte, schváleného podľa článku 2 ods. 1 rozhodnutia 2006/875/ES.
Článok 2
Toto rozhodnutie je určené členským štátom.
V Bruseli 2. augusta 2007

Labels: 0
18
4
6